
PRAEFANDA. 

JP eritonitidem  Puerperarum,  quippe  quae 
•  genus  est  valetudinis  adversae  creberrimum 
et  saepe  lethale,  permagni  scrutari  et  cog¬ 
noscere  medicorum  interest.  Vix  dubitare 
licet,  quin  a  temporibus  antiquissimis  usque 
ad  hodierna,  hic  morbus  frequenter  mulieres 
contorserit,  et  necuerit ;  nusquam  enim  et 
nunquam  non  eaedem  noxae  illatae  eadem 
mala  pariunt.  Veteres  tamen,  etsi  morbi 
propositi  notas  hic  illic  scriptis  mandave¬ 
rint,  harum  causas,  sedes  et  naturam  pene* 

ignorabant.  Jussievus  equidem,  quantum 
scio,  Parisiis,  anno  millesimo  septingentesi¬ 
mo  quadragesimo  et  sexto,  mortuorum  cor¬ 
poribus  inspectis,  et  signis  acri  studio  obser¬ 
vatis,  eum  lucida  oratione  et  concinna  de¬ 
scripsit.  Ex  quo  floruit  hic  perinsignis  me¬ 
dicus,  complures  animos  huc  appulerunt  ; 
quos  non  latebat,  hunc  morbum  persaepe 
pestilentem  quasi  grassari,  certeve  per  vul¬ 
gus  spargi. 

Auram  sane  pestilentem  eum  interdum 
diffundere,  usu  pene  ipso  docemur.  Parisiis 
ab  anno  millesimo  septingentesimo  septua¬ 
gesimo  et  quarto  ad  annum  millesimum  sep¬ 
tingentesimum  octogesimum  et  sextum  sae¬ 
viit.  Londinii  nihilo  levior  exarsit,  anno 
millesimo  septingentesimo  et  sexagesimo. 
Eblanae,  annis  millesimo  septingentesimo 
sexagesimo  et  septimo,  septuagesimo  et 
quarto,  et  quinto.  Denique,  mihimet  ipsi 
contigit  in  hac  eadem  urbe,  annis  millesimo 
octingentesimo  et  decimo  tertio,  decimoque 
quarto,  dirissimam  stragem  inde  natam  tes- 

tari,  apud  Valetudinarium  Eblanense  gravi¬ 
dis  accipiendis  accommodatum  ;  ubi  haec 
pestis,  facie  teterrima  praedita  et  exitiosis¬ 
sima  erupit :  quam  eo  argumento,  de  quo 
disseram,  selegi,  quod  medicinam  faciens, 
aegras  curabam,  et  signa  omnia  conspicie¬ 
bam. 

Non  ignoro  medicos  non  idem  omnes  de 
hujus  mali  natura  sentire :  in  animo  est  ea, 
quae  huc  pertinentia  sim  scripturus,  e  fon¬ 
tibus  optimis  haurire,  et  secto  cadavere  in¬ 
ventis  firmare. 


DE  NOMINE  ET  DEFINITIONE. 


Jamdiu  medici  cognoverunt,  peritonaeum 
puerperis  inflammari.  Imo  vero  Pater  ipse 
artis  medicae,  et  plures  alii  ex  vetustioribus, 
de  hoc  malo  passim  quaedam  conscripse¬ 
runt.  Idem  alii  aliter  nominarunt  :  quidam 

Febrem  Puerperarum  ;  nonnulli  Peritonitidem  ; 
alii  Peritojiitidem  Puerperarum .  Peritonitis 
optime  vocatur ;  fieri  enim  potest,  ut  mari¬ 
bus,  virginibus  aliisque  foeminis,  quae  non 
in  utero  gesserunt,  peritonaeum  inflamme¬ 
tur  ;  quod  tamen  mali  genus  proposito  plu¬ 
rimum  distat. 

Ita  vero  definire  placet :  “  Pyrexia  Typho - 
46  des  et  gravissima  ;  dolor  et  intentio  ventris 
u  insignia,  corpore  porrecto  aucta,  sine  no- 
a  tis  cujusvis  visceris  inflammati  j  summa  vi- 
a  rium  resolutio,’’ 


DE  INDICIIS. 

Hic  morbus  interdum  vulgaris  quasi  gras¬ 
sari  videtur,  omnes  fere  puerperas  invasu¬ 
rus,  perinde  quasi  pestilens  esset.  Quod  si 
accidit,  multo  gravior,  multoque  perniciem 
saeviorem  secum  illaturus  urget.  Non  semper 
eodem  tempore  post  mulierem  enixam  ac- 

cidit,  aut  iisdem  notis  praedicatur.  Aliquan¬ 
do  aegrotare  coepit  foemina  die  primo,  mo¬ 
do  secundo,  aut  tertio  ex  edito  partu  ;  paulo 
rarius  post  diem  sextum. 

Quidam  sane  tulerunt,  nondum  enixis 
hoc  malum  contigisse  ;  quorum  in  verba 
vix  jurare  possum.  Morbus,  quem  prose¬ 
quor,  haud  secus  atque  aliae  inflammationes, 
ex  artubus  inhorrescentibus  incipere  solet. 
Interdum  oculi  prius  hebetantur,  et  frons 
dolet,  quam  artus  horrore  intremiscant. 
Fugato  horrore,  summa  cutis  praeter  na¬ 
turam  calere  et  inarescere  coepit.  Aegra 
noctu  vigilat  anxia  ;  cibos  fastidit  ;  sen¬ 
su  gravitatis  circa  praecordia  vexatur.  In¬ 
terdum  naturam  biliosam  ineunte  morbo,  et 
deinde  atrum  evomit.  Membris  jam  horres¬ 
centibus,  arteriae  languide,  cito,  et  vix  pari¬ 
bus  intervallis  saliunt ;  simul  atque  vero  cor¬ 
pus  incaluerit,  aliquanto  validius  micare 
coeperunt,  et  simul  motu  incitatissimo  ;  imo 
vero  nonnunquam  centies  ct  vicies  aut  tri¬ 
cies  intra  sexagesimam  horae  partem,  ct  si- 

mul  inaequaliter.  Non  saepe  earum  motus 
fortes  et  duri  esse  comperiuntur,  nisi  aegro¬ 
tet  mulier  vegetior.  Nunc  tandem  dolet  pars 
ima  ventris :  hic  dolor  paulo  postea  per  to¬ 
tum  abdomen  spargitur,  et  manu  opprimen¬ 
te  increscit  \  aut  inter  expirandum,  aliquem- 
ve  motum,  cui  moliendo  musculi  abdominis 
inserviunt,  dolori  spiritus  celerior  protinus 
accedit.  Dolent  porro  interdum  humeri,  dor¬ 
sum  et  femora.  Anima  non  sine  gravi  cruciatu 
trahitur  et  emittitur  ;  eo  quod  septo  transver¬ 
so  et  musculis  abdominis  inter  spirandum 
contractis,  pars  inflammata  opprimitur,  et  ir¬ 
ritatur  :  hinc  aegra  crebrius,  quam  ex  consue¬ 
tudine,  anhelat.  Venter  tumet,  quasi  spiritu 
impleretur.  Urina  parca  excernitur,  aegre,  nec 
sine  dolore  ;  ineuntibus  malis  rubet  et  pel- 
lucet ;  deinde  autem  crassa,  et  ex  ea  subsidit 
candidum  aut  fuscum. 

Alvus  inter  principia  tardior,  nunc  demum 
fluere  coepit.  Saeviunt  quoque  tormina  cru¬ 
delia,  et  assidua  dejiciendi  cupiditas  ;  illa  vero 
alvo  descendente  aliquantum  consopiuntur. 

Quas  maxime  vomitus  tentat,  his  minus  pro¬ 
fluere  solet  alvus. 

Lingua  fere  aret  et  aspera  est ;  modo  can¬ 
dida  aut  fusca  :  graveolet  anima  ;  et  dentes 
atra  sorde  inquinantur.  Aliquando  vires  ab 
ipso  initio  admodum  dilabuntur  ;  cibos  mise¬ 
ra  fastidit,  nec  sumptos  bene  concoquit. 
Noctu  parum  dormit,  nec  somno,  ut  integra, 
recreatur.  Ubera  siccescunt  et  flaccent,  quam 
minimum  lactis  fere  secretura  ;  quod  tamen 
non  est  perpetuum  :  interdum  enim,  at  paulo 
rarius,  lacte  superfluunt,  uti  jam  enixis.  Ali¬ 
quanto  postea,  dolor  imae  ossis  pectoris  parti 
incumbit,  umbilicum  inde  petiturus.  Aegra 
simul  difficulter  spirat,  et  tussit.  Venter  plus 
tumet,  digiti  prementis  non  patiens. 

Malis  ingravescentibus,  vires  labi  incipiunt. 
Vultus  animam  tristem  et  lugubrem  clare  tes¬ 
tatur  ;  modo  expallescit,  at  saepius  genae 
rubescunt,  labro  superiore,  quod  mirandum, 
pallente.  Nunc  demum  summa  cutis  miliaria 
efflorescere  conspicitur  ;  inde  tamen  aegra  ni¬ 
hil  aerumnis  expeditur.  Magis  magisque  ob- 

scuratur  vitae  flamma:  intenduntur  vomitus 
et  alvi  fluxus,  aut  alteruter  ex  iis.  Maculis  pur¬ 
pureis  livet  cutis.  Modo  infelix  delirat,  aut  ei 
deficit  anima.  Fauces  et  gingivae  nonnun- 
quam  ulceribus  albidis  foedantur,  quae  Grae¬ 
ci  A<p0a?  nominant,  quaeque  persaepe  deor¬ 
sum  serpunt  et  latissime  patent,  alvum  in¬ 
signiter  fusura.  Imo  vero  suspicari  licet  ali¬ 
quando  iter  alimenti  universum  ita  exulcera¬ 
ri,  siquidem  interdum  una  pars  intestini  rec¬ 
ti  hanc  speciem  sibi  praetulit.  Ubi  mulier  de¬ 
mum  in  praecipit!  versatur,  et  moritura  vide¬ 
tur,  plures  e  notis  molestioribus  abeunt:  quies¬ 
cunt  dolores ;  saepe  detumescit  abdomen  ;  at 
subinde  magis  quam  antehac  spiritu  conclu¬ 
so  turget,  et  simul  eo  dolet,  ut  se  vel  stragu¬ 
lis  operiri,  aut  veste  tangi  vix  patiatur.  Al¬ 
vus  descendit,  et  urina  redditur  citra  mentis 
imperium ;  et  ventriculus,  cujusvis  rei  retinen¬ 
dae  impotens,  vix  molimine  ad  id  edito,  quae¬ 
que  accepta  evomit.  Cor  et  arteriae  conci¬ 
dunt,  motuque  citissimo  et  inaequali  intre¬ 
miscunt,  potius  quam  digitum  admotum  feri- 

unt.  Corpus  insudat  non  ubique  aequaliter, 
at  circa  faciem  et  pectora.  Mortem  interdum 
subesse  testatur  cutis  rubore  purpurascens, 
qualis  erysipelat i  contingit :  spiritus  simul  cre¬ 
berrime  trahitur  et  emittitur  :  frigent  artus  : 
arteriae  vix  digito  subsilire  sentiuntur,  et  tan¬ 
tae  aerumnae  morte  exoptanda  finiuntur. 

Hic  morbus  occidit  modo  intra  horas  vi- 
ginti  duas  ;  alias  die  secundo,  quarto,  quinto- 
ve  :  raro  decem  dies  perstat,  prius  aut  abitu¬ 
rus  aut  miseram  extincturus.  Serius  ociusve 
peribit  aegra,  pro  corporis  indole  et  aetate, 
proque  notarum  vi  et  medendi  ratione,  quam 
medicus  fuerit  secutus. 

Quoties  morbus,  de  quo  agimus,  non  lctho 
finitur,  febris  decedere  coepisse  solet  die  cir¬ 
citer  quinto,  sexto,  vel  septimo  :  demum  pe¬ 
nitus  evanescit :  venter  simul  detumescit,  et 
dolor  cessat :  secernenda  et  excernenda  se¬ 
cerni  et  excerni  incipiunt,  et  ad  integram  va¬ 
letudinem  sensim  reditur.  Vix  aliqua  omni¬ 
bus  notis,  quas  proposui,  implicatur,  at  prae¬ 
cipuis  ;  nisi  equidem  hic  morbus  incitatissi¬ 
mus  urget. 

B 

Fugatis  malis,  interdum  aliquid  abscedit, 
idque  in  aliis  atque  aliis  partibus  :  modo  se¬ 
quitur  febricula,  cibi  fastidium  et  vires  reso¬ 
lutae  ;  alias  dolores  longi  et  torpor  artuum. 

Ea,  quae  supra  scr  psimus,  ad  perit onit idem 
'puerperarum  pertinent,  qualis  in  valetudina¬ 
riis  prodit ;  qualem  vero  se  exhibet  aedibus 
privatis  incumbens,  paucis  explicabo. 

Multo  levior  et  vix  lethalis  aegrae  domi 
habitanti  contingit.  Modo  huic  ex  alvi  fluxu, 
alias  ex  dolore  vesicae  et  mingendi  difficul¬ 
tate  incipit.  Inter  principia  arteriae  valide  et 
dure  saliunt ;  aliquando  post,  languide  et  cre¬ 
bro  ;  si  peritura  sit  mulier,  haud  raro  sapore 
aut  nervorum  distentionibus  absumitur. 


QUAE  CORPORIBUS  INCISIS  PATE¬ 
FIUNT. 

Ventre  inciso,  peritonaeum  spiritu  intumu¬ 
isse  conspicitur,  qui  admodum  foetet.  Eo- 

dem  interdum  turgent  intestina  ;  alias  colla- 
buntur.  Ex  arteriarum  oribus,  quae  peritonaeo 
insperguntur,  effluxisse  repentur  humor,  lacti 
consimilis,  sanguine  coacto  subinde  mixtus. 
Membrana,  quam  prosequor,  notas  omnes  et 
gravissimas  inflammationis  praegressae  sibi 
praefert;  nimirum,  vasis  innumeris  praeter 
solitum  rubet :  hic  illic  livet,  et  ali  mando  ejus 
partes,  alia  alii,  haerent.  Ventriculus,  lien, 
intestina,  et  jecur,  parum  integra  esse  solent. 
Ista  alimenti  fistula  paululum  habet  laticis 
aquosi.  Jecur  et  lien  plus  aequo  pallent. 
Omentum  nunquam  non  est  vitiosum  ;  solito 
exilius  est,  et  prae  inflammatione,  quam  subiit, 
cum  intestinis  fere  committitur.  Hujus  intes¬ 
tini  et  peritonaei  vasa  eo  sanguine  turgent,  ut 
liquorem  rubrum,  quali  ea  anatomici  replere 
consuerunt,  accepisse  videantur.  Quae  partes 
gangraena  vitiantur,  his  subest  humor  male 

olens,  ater  aut  subviridis.  Vesica  et  fistula 

% 

urinae  nihil  insoliti  sibi  praeferunt.  Ovaria 
induruisse, etgangracna  corrupta  esse  nonnun- 
quam  reperiuntur.  Interdum  pulmo  et  pleu- 

ra  cohaesisse  videntur.  Rarius  equidem,  at 
subinde,  his  interjicitur  liquor  ei  similis,  qui 
ventri  subest. 


DE  SIGNORUM  RATIONE. 

Non  nisi  de  notis  praecipuis  disputare  in 
animo  est. 

Ventris  tumor.— Tumet  venter,  interdum 
quia  spiritu  impletur  intestinum.  Ubi  vero 
misera  ad  fatum  praeceps  fertur,  abdomen 
intumescit,  quia  humor  effusus,  de  quo  retuli, 
putrescendo  vim  insignem  concipit  aeris. 

Dolor» — Venter  dolet,  digiti  impositi  non 
patiens,  ob  inflammatum  peritonaeum . 

Nausea  et  vomitus. — Haec  mala  cruciant, 
partim  ob  inflammatam  extimam  ventriculi 
membranam,  partim  ob  fel  nimium  et  aequo 
acrius. 

Alvi  fluxus. — Interdum  alvus  profluit  5  eo 
quod  bilis  vitiosa  et  uberior  excernitur. 

Spirandi  difficultas . — Aegra  difficulter  spi¬ 
rat,  quia  venter  tumefactus  impedit,  quo  minus 
fibrae  septi  transversi  et  musculi  ventris  facile 
moliantur.  Quinetiam,  peritonaeum  inflamma¬ 
tum  facit,  ut  hi  musculi  contracti  gravissi¬ 
mum  cruciatum  afferant.  Aegra  igitur  prae 
dolore  spirare  vix  audet.  Huc  accedit,  quod 
aliquando  pulmo,  ejusve  membrana  plus  mi- 
nusve  inflammatur. 

Alvus  tarda . — Alvus,  quod  supra  proposui, 
persaepe  pigerrima  est;  nec  ratio  obscura.  Cui¬ 
cunque  febris  adest,  huic  secernenda  et  ex¬ 
cernenda  omnia  reprimuntur  ;  intestino  igitur 
soliti  latices  deficiunt  ;  ipsius  fibrae  simul 
elanguent,  et  stercus  indurescit. 

Dolor  ventris  ex  improviso  abiens. — Haec 
nota  gangraenam  accessisse  testatur. 

Maculae  lividae. — Vasa  resoluta  et  sanguinis 
tenuior,  efficiunt,  ut  eruor  in  cava  membra¬ 
nae  cavernosae  cuti  subjectae  fundatur,  unde 
cutis  purpurascere  videtur.  Vires  lapsae  alias 
quoque  notas,  quae  ad  finem  prodeunt,  infe¬ 

Vires fractae. — Quoniam  hic  morbus  vel  feli¬ 
cissimam  adortus  derepente  robur  comminuit, 
statuere  licet  hoc  fieri  ob  intimum  consen¬ 
sum,  quo  partes  affectae  cum  cerebro  soci¬ 
antur. 


DE  CAUSIS. 

Causae  morborum  duplices  sunt :  nimi¬ 
rum,  Abditae ,  vel  quae  corpora  iis  subeundis 
opportuna  reddunt  5  et  Evidentes ,  id  est  Ex¬ 
citantes.  De  utrisque  paucisdisputabo. 

Abditae . — Omnes  puerperae  ad  malum  pro¬ 
positum  admodum  sunt  proclives ;  at  praeci¬ 
pue,  quas  natura  vultu  pulchro  et  rubro,  ocu¬ 
lis  nitidis  et  coeruleis,  et  multo  sanguine  do¬ 
navit  ;  eoque  magis,  si  prius  se  luxui,  igna¬ 
viae,  et  gulae  se  dediderint,  aut  aliunde  se 

impleverint.  Huc  accedit,  quod  omnes 

* 

noxae,  quae  infirmando  mulieres  irritabiliores, 
quam  fert  natura,  reddunt,  eas  valde  obno- 

xias,  quas  adoriatur  hic  morbus,  faciunt. 
Quales  sunt  menstrua  ante  coitum  uberiora  ; 
alvus  alicui  jam  in  utero  gerenti  acrius  me¬ 
dicamentis  expurgata  ;  cibus  parcior  nec  opi¬ 
mus,  et  aliae  ejusmodi. 

Motus  animi  sedantes  opportunas  quoque 
faciunt ;  veluti  timor,  moestitia,  terror,  amor 
spei  expers.  Imo  vero  quidam  ex  animi  mo¬ 
tibus  incitantibus  eodem  pertinent  ;  quales 
sunt  ira  et  gaudium.  Irritabiles,  quae  adhuc 
virgines  hysteriam  passae  sunt,  non  raro  in 
hanc  valetudinem  nuptae  incidunt.  Sudore 
digeri,  quippe  quod  vires  maxime  conterit, 
faciet  ut  aliqua  ad  morbum,  quem  prose¬ 
quor,  propensior  sit  Conclave  igitur,  ubi 
cubat  puerpera ,  perflatum  habere,  et  omnia 
quae  nimium  calefacerent  evitari  oportet. 

Causae  Excit  aut  es. — Parum  hucusque  con¬ 
venit  inter  medicos,  quibus  causis  gigneretur 
hic  morbus.  Paucis  igitur  enarrare  in  animo 
est  ea,  quae  auctores  de  hac  rei  propositae 
parte  senserint,  aut  hallucinati  sint.  Usu  do¬ 
cemur,  virus  pestilens,  quale  apud  medicos 

contagium  nominatur,  in  valetudinariis  hunc 
morbum  parire  ;  naturam  vero  loci  et  aeris 
id  procreare.  Nec  ideo  tamen  existimandum, 
eundum  contactu  ab  alia  ad  aliam  semper 
transferri  ;  interdum  enim  mulieres  vel  gra¬ 
vidae,  quanquam  aegris  ministrent  et  accu¬ 
bent,  non  illico  in  eum  incidunt.  Apud  an¬ 
tiquiores  Hippocrates,  et  inter  recentiores 
Sydenhamus,  hoc  malum  frigori,  causae  om¬ 
nium  praecipuae  et  valentissimae  deberi  sen¬ 
serunt.  Alii,  hallucinati,  nempe  Boerhaa- 
vius,  Swieteniu s,  Levretus,  uberibus  flacci¬ 
dis  in  animo  habitis,  idem  sanguini  a  mam¬ 
mis  ad  peritonaeum  impulso  tribuerunt.  Hu¬ 
morem  vero  lacti  consimilem,  quem  arterias 
hujus  membranae  patulas  excernere  retuli, 
lac  ipsum  huc  translatum,  perperam,  ut  opi¬ 
nor,  judicarunt.  Hos  denique  vanam  opinio¬ 
nem  fefellisse  hinc  constat,  quod  interdum 
peritonitide  aegrotantibus  lac,  uti  fert  natu¬ 
ra,  secernitur  ;  quod  omnes  morbi  acuti  se¬ 
cernenda  minuunt,  et  lac  inter  alia ;  idque  non 
minus  quam  illi,  de  quo  agitur  :  denique  quod 

humor  e  membrana  ventris  effusus,  periculis 
subjectus,  lacti  dissimillimus  fuit  compertus. 
Neque  igitur  lac  suppressum,  nec  alvus  pigra 
hunc  morbum  excitat  ;  qui  contra  potius  se¬ 
cernenda  reprimit,  quam  his  suppressis  enas¬ 
citur.  Vatsano,  Clarkio,  Whyttio,  et  aliis 
placuit,  peritonaei  inflammationem,  quae  pu¬ 
erperis  contingit,  secundariam  esse,  et  mor¬ 
bum,  quem  referimus,  eadem  noxa,  qua  ty¬ 
phus,  exoriri.  Id  eo  sentiunt,  quod  non  raro, 
haud  secus  atque  ea  febris  maligna,  vulgaris 

in  valetudinariis  et  magnis  urbibus  grassatur 

* 

exitiosissima,  et  saepe  una  cum  eadem  febre 
saevit.  In  quorum  opinionem  jurare  ne¬ 
queo  \  quando  enim  typhus  per  populum  spar¬ 
gitur,  puerperae  frequenter  in  hanc  febrem 
incidunt,  peritonitide  simul  immunes. 

Non  sane  inficias  est  eundum,  peritoniti - 
dem  puerperarum  saepe  per  vulgus,  adinstar 
morbi  pestilentis,  disseminari.  Hoc,  ni  fal¬ 
lor,  accidit  iisdem  de  causis,  quibus  catar- 
rhus ,  rheumatismus  aut  pneumonia  saepe  com¬ 
plures  eodem  tempore  plectit.  Clarkius 

c 

dos  certiores  fecit,  hos  morbos  et  peritoniti - 
dem  simul  vulgares  Eblanae  saeviisse.  Ejus¬ 
dem  porro  rei  plura  exempla  citare  licet. 

Quinetiam,  mortuorum  sectis  corporibus 
patet,  febrem  istam  et  morbum,  quem  prose¬ 
quimur,  inter  se  maxime  esse  aliena.  Hoc 
quam  illa  implicita  citius  perit  aut  sanatur. 
Huic,  non  illi,  ventriculus,  intestinum, perito» 
naeum ,  &c.  notas  istas  teterrimas  jam  relatas 
exhibet.  Huic,  denique,  quam  illi,  genus 
nervosum  multo  minus  collabitur. 

Quidam,  et  praesertim  Denmannus  opi¬ 
nantur,  hunc  morbum  ex  uteri  inflammatione 
coepisse  :  hunc  vero  patere,  eo  ut  demum 
inflammetur  peritonaeum .  Cui  sententiae 
assentiri  nequeo ;  non  enim  ineuntibus  malis 
dolet  pars  ima  ventris.  Ea  sane  pars  minus, 
quam  aliae,  cruciatur.  Abdomine  porro  in¬ 
ciso,  uterus  integerrimus  fere  comperitur. 
Hamiltono  placet,  inflammationem  perito¬ 
naei,  quae  puerperas  male  habet,  erysipelati 
esse  affinem  :  ita  sentit,  quod  uterque  morbus 

persaepe  simul  vulgaris  patet,  maximeque 
in  valetudinariis.  Nos  longe  aliud  sentire 
profitemur  ;  erysipelas  enim  summae  cuti  et 
membranis  interioribus  mucosis  dictis  unicis 
insidet.  Contra,  inflammatio,  quam  prose¬ 
quimur,  membranam  serosam  corripit,  ideo- 
que  phlegmonen  inulto  magis  quam  erythe- 
pia  simulat.  Denique,  statuere  licet,  perito - 
naeum  et  omentum  graviter  inflammari ;  hanc 
vero  inflammationem  non  morbum,  de  quo 
disputamus,  continere  et  facere,  sed  mor¬ 
bum  ipsum,  prae  sua  natura  propria,  inflam¬ 
mationem  procreare  \  peritonitidem  denique 
puerperarum  esse  malum  sui  simile,  quod 
saepe  in  valetudinariis,  ob  aera  vitiosum  et 
alias  istiusmodi  noxas  loci  proprias  nascitur. 
Cur  vero  aura  ista  pestifera  peritonaeum  in¬ 
flammet,  adhuc  latet  ;  nec  sane  clarius  inno¬ 
tuit  cur  virus  pestilens,  quod  rubcolam  gignit, 
summam  cutem  rubefaciat,  animaeque  fis¬ 
tulas  inflammet. 

DE  DIAGNOSI. 

Hucusque  proposito  absoluto,  sequitur  ut 
paucis  explicem,  quae  mala  P erit onit idem  re¬ 
ferant,  et  quomodo  ab  hae  dignosci  possint. 
Morbi  vero  huic  quodammodo  affines,  sunt. 
Miliaria ,  Typhus ,  Inflammatio  uteri,  Puteri- 
tis ,  Cholera ,  Cholica ,  Ephemera  lactea ,  Febri, 
cula  secundis  retentis  exorta,  et  Molimina, 
quae  partum  editum  sequuntur. 

Miliaria .  —  Hic  morbus  eo  Peritonitidi 
Puerperarum  distat,  quod  cutis  ei  papulis 
efflorescit,  et  sudore  gravi  et  male  olenti 
diffluit,  et  valde  prurit ;  quod  porro  papulis 
prodeuntibus  mala  leniuntur. 

Typhus.  —  Venter  huic  febri  non  acute 
dolet,  nec  spiritu  tumet ;  neque  hac  impli¬ 
citus  aegre  et  cum  dolore  spirat:  quae  notae 
morbum,  de  quo  scribimus,  potissimum  insig¬ 
niunt.  Mens  porro  et  genus  nervosum  febri- 

enti,  magis  quam  peritonitide  laboranti,  la¬ 
bii  n  tu  r. 

Inflammatio  Utri. — Quibus  inflammatur 
uterus,  his  id  viscus  ampliatur,  indurescit  et 
vehementer  dolet ;  dolor  quoque  ad  inguen 
et  femur  fertur;  at  utero  soli  omnium  ven¬ 
tris  partium  incumbit  ;  quae  signa  peritum 
falli  non  sinunt. 

Enteritis . — Minoris  intererit,  inflammetur 
intestinum  an  peritonaeum  puerperae ,  cognos¬ 
cere  ;  eadem  enim  auxilia  utrique  conve¬ 
niunt.  Intestino  autem  inflammato,  scire  li¬ 
cet,  dolorem  circa  umbilicum  cruciare  ;  ar¬ 
terias  durius  micare  ;  alvum  tardiorem  esse  ; 
aegrum  citius  delirare,  et  sinciput  non  dolc- 
re  :  quibus  notis  perpensis,  vix  errare  licebit. 

Colica . — Colica  dolore  potissimum  umbili¬ 
cum  tentat.  Hic  dolor,  manu  premente,  mi¬ 
tescit,  et  febris  expers  esse  solet. 

Ephemera  lactea . — Quibus  accedit  haec 
febricula,  iis  mammae  tument ;  venter  autem 
integerrimus  est,  et  glandes  axillarum  dolent. 
Ubera  autem  peritonitide  implicitis  flaccent ; 

dolet  venter  ;  exardet  febris,  sanissimis  glam 
dibus  suprad ictis. 

Febricula  secundis  retentis  exorta. — Huic  fe¬ 
briculae,  hecticae  adinstar,  corpus  vicissim, 
modo  inhorrescit,  modo  calet  praeter  natu¬ 
ram  ;  ardores  vero  excipit  sudor  :  quae  notae 
medicum  errare  non  patiuntur. 

Molimina ,  quae  partum  editum  sequuntur . — 
Haec,  etsi  acerrima,  non  tamen  continen¬ 
ter  urgent ;  at  integritate  longiore  aut  bre¬ 
viore  interjecta,  modo  saeviunt,  modo  qui¬ 
escunt  ;  deest  porro  febris,  assidue  vero  affli¬ 
git  dolor  peritonitide  oriundus. 


DE  PROGNOSI. 

Ex  iis,  quae  supra  comprehensa  sunt,  pa¬ 
tet  complura  metum,  perpauca  spem  indi¬ 
care.  Puerperarum ,  quae  in  valetudinariis, 
cubant,  plures  moriuntur,  quam  quae  in  ae- 

dibus  privatis  aegrotant.  Illarum,  quae  pe¬ 
reunt,  et  quae  ad  salutem  redeunt,  eandem 
habent  inter  se  rationem  quam  numeri  sex 
et  unus:  harum  vero  eandem,  quam  septem 
et  duo.  Mitior  igitur  et  minus  luctuosa  peri¬ 
tonitis  his,  quam  illis  accedit.  Quanto  cele¬ 
rius  eadem  partui  supervenit,  tanto  magis 
mulier  periclitatur.  Malum  exitum  augurari 
oportet,  si  qua  imbecillior  et  natura  delica¬ 
tior  aegrotet,  arteriaeque  eidem  languide 
et  crebro  saliant.  Nec  salva  judicanda,  cui 
mens  delirat  aut  stupet,  malorum  praesen¬ 
tium  sibi  vix  conscia,  nec  pavida.  In  prac- 
cipiti  porro  versatur,  cui  spiritus  aegerrime 
trahitur  et  emittitur,  cuique  venter  assidue 
dolet,  et  indies  magis  intumescit ;  cui  de¬ 
mum  caput  insigniter  dolet,  quaeque  noctu 
vigilat.  Fatum  vero  instat,  si  venter  ex  im¬ 
proviso  dolere  cessat ;  si  labuntur  vires  ;  ar¬ 
teriae  exiliter  et  citissime  moventur  ;  si 
aegra  atrum  et  fuscum  vomit ;  si  alvus  de¬ 
scendit  foetida  ;  et  urina,  animo  nesciente, 

excernitur ;  si  cutis  gelido  sudore  madet, 
nec  ubique  aequaliter  ;  si  maculis  coeruleis 
inquinatur ;  artusque  frigent.  Sperare  contra 
licet,  ubi  venter  parum  turget  et  dolet ;  ubi 
corpus  aequaliter  insudat,  nec  friget  ;  et 
spiritus  expeditior ;  ubi  mens  spe  refocil- 
latur,  et  urina  multa  et  pura  fluit.  In  bo¬ 
na  quoque  spe  est,  cui  alvus  leniter  pro¬ 
fluit,  nec  simul  vires  prosternuntur  ;  cuique 
vomitus  levior  est ;  cui  demum  ubera,  prius 
flaccida,  intumescere,  et  lac  secernere  coe¬ 
perint.  Raro  peritura  est,  cui  morbus  ultra 
diem  quintum  decimum  producitur.  Deni¬ 
que,  quae  salutem  receptura  est,  ei  mala  die 
circiter  quinto  aut  sexto  mitescere  incipi¬ 
unt  ;  et  valetudo  lento  passu  demum  confir¬ 


matur. 

DE  MEDENDI  RATIONE. 

In  animo  habitis  iis,  quae  de  causis  dispu¬ 
tavimus,  nemo  mirabitur,  quod  medici  alias 
alii  curandi  vias  prosecuti  sint.  Unicum  sane 
consilium  pene  totam  curationem  amplecti 
videtur  ;  id  vero  est,  quam  celerrime  inflam¬ 
mationem  peritonaei  debellare,  quo  minus 
pars  affecta  suppuret,  aut  in  gangraenam 
abeat.  Sanguis  vero  mitteretur,  necne,  ve¬ 
na  incisa,  nondum  inter  medicos  convenit. 
Venam  feriendam  judicant  Leakius,  Dln- 
mannus,  IIulmius,  et  alii.  Contra,  Clarkio 
et  Hamiltono  videtur,  sanguinem  elicere, 
mulierem  esse  jugulare.  Quum  ita  se  res 
habeat,  autumo  verum  medium  esse  quodam¬ 
modo  inter  partem  utramque  ;  et  uti  longe 
saepius  venas  vacuefacere  juvat,  ita  id  inter¬ 
dum  ob  corporis  indolem  tutius  praetermitti, 
aut  parca  manu  fieri  oportere. 

D 

Multi  sane  huic  generi  auxilii  aversantur  ; 
eo  quod  sanguis  interdum  non  tempestive 
missus,  plus  juvat,  quam  nocet.  Quae  vires  ae¬ 
grotanti  sint,  medicum  considerare  oportet ; 
quanta  vis  morbi;  quamdiu  traxerit  \  qualiter 
micent  arteriae  ;  et  inde  judicare,  vena  sece- 
tur,  necne,  et  quantum  eliciatur  sanguinis. 

Sanguine  effluente,  explorare  oportet,  digito 
carpo  imposito,  arteriae  fortiter  an  languide, 
cito  an  tarde  micent ;  unde  cognoscere  li¬ 
ceat,  quando  cursus  sanguinis  supprimeretur. 
Quo  validiore  corpore  natura  aegram  dona¬ 
verit,  quanto  minus  prius  expurgata  et  ex¬ 
tenuata  fuerit,  eo  plus  sanguinis  recte  mit¬ 
titur. 

Multi  minus  artis  exercitati  medici  a  ve¬ 
na  icenda  eo  deterrentur,  quod  cor  et  arte¬ 
riae  exiliter  moventur.  Plures,  quibus  in¬ 
testinum  aut  ventriculus  inflammatur,  ea¬ 
dem  medici  culpa  perierunt ;  quisque  enim 
peritus  optime  novit,  motum  istum  imbe¬ 
cillum  arteriarum  horum  morborum  pro¬ 
prium  esse,  vel  si  corpora  vegetissima  a  do- 


PUERPERARUM. 


'27 


liantur;  et  inflammatione  venis  vacuefactis 
sublata,  tolli  imbecillitatem,  arteriasque  ite¬ 
rum  fortiter  micare.  Quod  si  ratio  virium 
plane  venam  brachii  incidi  non  patitur,  san¬ 
guinem  abstrahere,  cucurbitulis  cum  ferro 
aut  hirudinibus  quam  proxime  dolentem  par¬ 
tem  impositis  oportebit. 

Quaecunque  calefacerent,  implerent,  aut 
incitarent,  fugienda  sunt.  Cibum  igitur  e 
materia  tenuissima,  et  potum  dilutum  et  aci¬ 
dulum  esse  oportet.  Si  alvus,  morbo  ineunte, 
pigrior  sit,  solvenda  erit,  aut  liquoribus  per 
alvum  infusis,  aut  medicamentis  ingestis.  Sa¬ 
les  medii  optime  respondebunt ;  quales  sunt 
sulphas  magnesiae,  tartris  pot assae,  aut  turi r is 
potassae  et  sociae.  Si  opus  est,  his  rite  acce¬ 
dunt  convolvulus  jalappa ,  aloe  spicata ,  et 
submurias  hydrargyri.  Si  nausea  et  vomitus 
urgent,  ventriculum  cephacli  ipccacuanha , 
aut  tar trite  antimonii  et  potassae  exone¬ 
rare  oportebit :  nisi  equidem  abdomen  vah 
de  tumet,  et  acute  dolet  ;  quod  si  accidit, 
vomitus  nocebit ;  et  satius  erit  ut  aegra  me- 

dica  mentum  bibat,  e  carbonate  potassae  et  aci¬ 
do  citrico  confectum,  idque  inter  efferves¬ 
cendum. 

Interdum  alvi  fluxus  aegras  valde  infirmat 
et  extenuat ;  hic  porro  aliquando  alvo  acrius 
medicamentis  solicitata  nascitur.  Si  ita  se  res 
habere  videatur,  continenda  erit  opio  et 
astringendo  idoneis.  Saepe  autem  alvus 
funditur,  eo  quod  ejus  ductione  et  purgatione 
neglecta,  stercus  acre  diu  morando  tacit  ut 
natura  molimina  gravia  edat  ad  offensam  eji¬ 
ciendam.  Si  exinde  fluxus  enasci  videatur, 
non  temeraria  manu  reprimi  debebit.  Dolor 
ventris,  si  acerbus  sit,  pannis  laneis  impositis, 
aqua  calida  humectatis,  consopietur.  Vesica 
eadem  calida  plena  eidem  parti  admota  non 
minus  opitulabitur. 

Alvo  demum  exinanita,  utile  erit  per  eam 
aquam  tepidam,  aut  quemvis  liquorem  gluti¬ 
nosum  et  mitem  injicere ;  qui  ne  protinus 
inde  dejiciatur,  bene  aliquantulo  tincturae  opii 
imbuitur. 

Exulcerantia  minime  praetermitti  debent. 
Ineunte  malo,  certeve  jam  misso  sanguine,  im¬ 
ponenda  sunt ;  neque  unquam  officere  pote¬ 
runt,  nisi  vires  eo  frangantur,  ut  mittantur, 
ne  cutis  inflammationem  malignam  in  gan¬ 
graenam  desituram  excitent.  Maxime  sane 
juvat  cutem  exulcerare  ;  ita  enim  sanguine 
ad  summum  corpus  impulso,  inflammatio  par¬ 
tis  interioris  sedatur. 

Folia  digitalis  purpureae ,  nisi  vetet  ratio  vi¬ 
rium  aut  ventriculi,  aut  corporis  proprietas 
huic  remedio  inimica,  bene  conceduntur. 
Horum  tinctura  convenientissime  dabitur ; 
et  facultate,  qua  pollet,  cor  et  arterias  sedandi, 
ad  inflammationem  vincendam,  operae  ali¬ 
quantum  conferet. 

Alvo  resoluta,  et  viribus  contritis,  non 
solum  opio  et  astringendi  potentibus  uten¬ 
dum  ;  sed  etiam  proderunt  cortex  cinchonat 
ojficinalis ,  et  alia  roborantia.  Si  cruciat  te¬ 
nesmus ,  liquor  opio  imbutus  per  alvum  in¬ 
fundendus. 

Inflammatione  demum  fugata,  certeve  de¬ 
cessura,  viribus  erit  succurrendum  ;  quae 
insigniter  et  quam  celerrime  concidunt 
Praeter  igitur  roborantia,  de  quibus  dixi,  vi¬ 
num  paulo  dilutius  bibendum  ;  et  pauxillum 
opii  rite  accedit.  Cibus  porro  satis  aliturus 
foret,  et  concoctu  facilis.  Sitis  fructibus 
maturis  et  potu  acidulo  restinguenda  ;  unde 
quoque  febris  lenitur,  et  alvus  aliquanto  re¬ 
solutior  fiet.  Munditie  et  perflatu  opus  e- 
rit  y  quem  in  finem  conclave,  in  quo  mulier 
cubat,  amplum,  lucidum  et  modica  tempe¬ 
rie  donatum,  oportet.  Si  urinae  difficultas 
urgeat,  tepidario,  opio  et  potu  diluto  uten¬ 
dum.  Si  parcior  excernitur,  urinae  moven¬ 
tia  danda  ;  quorum  optima  sunt  supertartris 
pot assae  et  digitalis  purpurea .  Si  opus  est, 
urina  per  fistulam  idoneam  injectam  ducenda 
erit.  Quoties  dolor  capitis,  tussis,  et  spiri¬ 
tus  gravis  molestiam  facessunt,  cutis  aut  cir¬ 
ca  os  pectoris,  aut  inter  scapulas  exulcerata 
haec  mala  leniet.  Potus  glutinosos  bibere, 
aut  vaporem  aqua  ferventis  in  animae  fistu« 

las  cum  spiritu  accipere,  tussim  quoque  con¬ 
sopiet. 

Muliere  demum  sanata,  vires  omnibus  mo¬ 
dis  erigendae ;  ct  summo  studio  cavendum, 
ne  causis  objecta  in  malum  recidat. 


DE  PRAECAVENDO. 

Quomodo  venturis  morbis  occurri  possit, 
non  minoris  novisse  medicorum  interest, 
quam  qua  ratione  praesentes  fugentur.  Quo 
vero  praecaveatur  peritonitis ,  oportebit,  puer- 
perae  noxis  omnibus  cum  abditis  tum  evi¬ 
dentibus  eripiantur.  Mulieri  in  utero  gerenti 
quidam  sanguinem  in  hunc  finem  mitti  ju¬ 
bent  ;  quod  nocivum  judico,  nec  malo  oc¬ 
cursurum.  vSatius  erit  efficere,  ut  alvus  indies 
paulo  fluentior  descendat,  vel  ducta,  vel  me¬ 
dicamento  leniter  solicitata.  Eodem  specta¬ 
bit  cibus  e  media  materia,  satis  alendo  ap- 

tus,  nec  simul  praeter  naturam  incitaturus, 
et  concoctu  facilis.  Ambulare,  aut  si  id  non 
licet,  curru  vehi,  citra  fatigationem  et  sudo¬ 
rem,  quoniam  cordi  et  arteriis  leni  est  inci¬ 
tamento,  et  secernenda  et  excernenda  eli¬ 
cit,  eoque  corpus  salutariter  deplet,  utilissi¬ 
mum  erit.  Inter  pariendum  animus,  quantum 

o  • 

fieri  potest,  mulcendus  est  et  spe  erigendus;  et 
nequaquam  commovendus.  Quaecunque  igi¬ 
tur  iram,  timorem,  moerorem,  aut  quamvis  ali¬ 
um  motum  animi  violentum  cieant,  evitari  de¬ 
bebunt.  Jam  enixae  venter  panno  circum¬ 
ferendus,  quo  minus  vasa  abdominis  utero 
gravido  jam  diu  oppressa  nunc  sanguinis 
plus  aequo  accipiant,  neque  dolores  partu¬ 
riendo  exorti  justo  citius  conquiescant.  Ser¬ 
mo  multus  ultro  citroque  habitus  puer¬ 
perae,  nimium  exagitando,  officiet.  Hinc 
quam  paucissimae  ancillae  aegrae  asside¬ 
ant  et  ministrent  oportet :  unica  praesta¬ 
bit,  certeve  duae.  Quo  eadem  dormiat,  et 
somno  recreetur,  lux  tollenda ;  nec  aures  stre¬ 
pitu  exasperandae.  Temperie  modica  opus 

erit,  ne  corpus  aut  insudet  aut  frigore  inhor¬ 
rescat.  Conclave  spatiosum  esse  et  perfla¬ 
tum  accipere  debet.  Fructus  aciduli,  quales 
sunt  uvae,  citri,  mala,  quam  amplissime 
puerperis  concedenda.  Cibus  simplex  foret, 
qui  facile  concoquatur,  conditorum  et  salsa¬ 
mentorum  expers.  Si,  edito  partu,  alvus  non 
descenderit,  ducenda  erit.  Enixam  porro  ali¬ 
quamdiu  cubare,  et  quiescere  supinam,  ca¬ 
pite  sane  pulvinis  fulto,  oportet.  Si  matri 
vires  sufficiunt,  ubera  propria  infanti  prae¬ 
bere  debebit ;  unde  riviis  amplior  sanguinis 
ad  has  glandulas  profluit  ;  quod  non  parum 
operae  conferet  ad  praecavendum.  Quo  aura 
pestilens,  genetrix  hujus  mali,  deleatur,  con¬ 
clave,  ubi  cubat  puerpera,  acidis  istis  aeriis 
implendum,  qualia  Smytiiius  contagem  in¬ 
nocuam  reddere  comprobavit.  Ilaec  vero 
sunt  acidum  muriaticum  et  nitricum . 

Robur  puerperae  conciliandum  vino  me¬ 
raco  parce  epoto,  cibo,  qualem  antea  memo¬ 
ravimus,  cortice  cinchonae  officinalis  et  e  ferro 
praeparatis  ingestis.  His  servatis,  malum  de 

quo  conscripsi,  aut  praecavebitur,  aut,  si 
non  obstantibus  hisce  praesidiis,  accedat, 
mitior  fiet,  et  vix  enecabit. 


FINIS. 


